Black Africa skop vas: ons bly by NPL - Sport - Republikein
Monday, October 19th, 10:46:19
Black Africa skop vas: ons bly by NPL
Die tussentydse komitee van die Black Africa-sokkerklub het Woensdag in 'n amptelike skrywe aan die Namibië Premierliga (NPL) opnuut sy lojaliteit aan die NPL bevestig.
Volgens die Namibiese Sokkervereniging (NFA) het Black Africa egter aansoek gedoen om deel te word van die NFA se voorgestelde Topvlakliga wat as plaasvervanger vir die land se hoogste sokkerliga moet dien.
Maar BA sê in sy skrywe aan mnr. Harald Fülle, uitvoerende beampte van die NPL, dit is nie waar nie. Dié ongemagtigde aansoek is glo deur BA-ondersteuners aan die NFA gerig wat dit goedsmoeds aanvaar het.
Mnr. Browney Mutrifa, voorsitter van BA wat die brief aan die NPL onderteken het, skryf: "Ten spyte van die brief wat inderhaas aan jou kantoor gestuur is waarin ons klub (BA) kamtig bedank het, is onwaar. Wees gerus, want BA as die heersende NPL-kampioen is en bly steeds 'n lid van die NPL.
"Die leierskap van BA hou by die besluite van die 2019 NPL-kongres. Ons ondersteun die besluit van die NPL om as 'n onafhanklike sportliggaam by die Namibiese Sportkommissie te registreer en die NPL in 'n volwaardige professionele sokkerliga te omskep.
"Ons erken en ondersteun die minister van sport, jeug en nasionale diens se belang in sport om die voortslepende dooiepunt in sokker op te los."
Die tussentydse komitee wat tans in beheer van Black Africa se sake is, kan moontlik eers met sy algemene jaarvergadering aan die einde van 2020 deur 'n nuut verkose paneel vervang word. Die nuwe komitee sal vir die volgende termyn van vyf jaar in beheer van BA se sake wees.
'n Anonieme bron sê: "Hoe kan die NFA 'n aansoek van 'n mens aanvaar wat geen amptelike sake of erkenning van BA het nie? Net die NFA sal so iets erken en aanvaar en dit in 'n amptelike skrywe aan die media openbaar.
"Die NFA het ook aansoeke ontvang van mense wat onregmatig namens Blue Waters en Citizens vir insluiting in die NFA se Topvlakliga aansoek gedoen het. Dié twee klubs is óók nog lede van die NPL!"
Die tussentydse komiteelede van BA – die mees suksesvolle klub in Namibië – is mnr. Browney Mutrifa (voorsitter), Lakka Goagoseb (ondervoorsitter), Rebekka Goagoses, Doris Lamperth en Boni Paulino.